b'\n_START_ARTICLE_\nKarl-Erik Taukar\n_START_PARAGRAPH_\nKarl-Erik Taukar (s. 1. maaliskuuta 1989 Viljandi) on virolainen laulaja ja bassokitaristi. H\xc3\xa4n tuli tunnetuksi Eesti otsib superstaarin eli Viron Idols-kilpailun viidennen tuotantokauden (2012) finalistina. Samoin h\xc3\xa4n esiintyi suositun virolaisen musiikkiohjelman\xc2\xa0Su n\xc3\xa4gu k\xc3\xb5lab tuttavalt ensimm\xc3\xa4isess\xc3\xa4 jaksossa 17. maaliskuuta 2013. Sittemmin h\xc3\xa4nest\xc3\xa4 tuli suosituimpia virolaisia artisteja.\n_START_SECTION_\nLapsuus ja koulutus\n_START_PARAGRAPH_\nTaukar on kotoisin Viljandista, josta h\xc3\xa4n muutti Tallinnaan ala-asteen kolmannelle luokalle. Vasta tuolloin alkoi h\xc3\xa4nen musiikkiharrastuksensa, ensin poikakuorossa ja sitten 8. luokalla h\xc3\xa4n perusti yhtyeen kavereidensa kanssa. Taukarin \xc3\xa4iti on laulunopettaja._NEWLINE_Lukion j\xc3\xa4lkeen Taukar aloitti Tarton yliopistossa journalistiikan opinnot, jotka j\xc3\xa4iv\xc3\xa4t vuonna 2013 kesken._NEWLINE_Joulukuussa 2012 Triin Niitoja & John4 -yhtye julkaisi ensisinglens\xc3\xa4 \xe2\x80\x9dP\xc3\xb5hjatuul\xe2\x80\x9d, jolla Taukar soittaa bassoa. Samoihin aikoihin k\xc3\xa4ydyn Eesti otsib superstaari -kilpailun finaalin my\xc3\xb6t\xc3\xa4 ura l\xc3\xa4hti nopeaan nousuun. Taukarin oma soolokiertue k\xc3\xa4ynnistyi naistenp\xc3\xa4iv\xc3\xa4n keikkasarjan (5.\xe2\x80\x9310. maaliskuuta 2013) my\xc3\xb6t\xc3\xa4 yhdess\xc3\xa4 Koit Toomen ja Uku Suvisten kanssa._NEWLINE_Kev\xc3\xa4\xc3\xa4ll\xc3\xa4 2013 muodostettiin Elina Bornin yhtye, jossa kitaraa soitti Taavi Paomets, Karl-Erik Taukar bassoa, Stig R\xc3\xa4sta koskettimia ja Hans Kurvits rumpuja. Kes\xc3\xa4ll\xc3\xa4 2013 k\xc3\xa4ynnistyi Taukarin oma kes\xc3\xa4kiertue. Kes\xc3\xa4n lopuksi 30. elokuuta julkaistiin Taukarin ensisingle \xe2\x80\x9dSeitsme tuule poole\xe2\x80\x9d, joka p\xc3\xa4\xc3\xa4tyi heti viikoiksi soittolistojen k\xc3\xa4rkeen.\n_START_SECTION_\nPalkinnot\n_START_PARAGRAPH_\nTaukar valittiin Raadio 2:n j\xc3\xa4rjest\xc3\xa4m\xc3\xa4ss\xc3\xa4 \xe2\x80\x9dvuoden hitti\xe2\x80\x9d -gaalassa (Raadio 2 Aastahitt 2013) gaalassa \xe2\x80\x9dVuoden tulokkaaksi\xe2\x80\x9d. Samalla h\xc3\xa4nen debyyttisinglens\xc3\xa4 \xe2\x80\x9dSeitsme tuule poole\xe2\x80\x9d valittiin vuoden 2013 toiseksi parhaaksi hitiksi._NEWLINE_Seuraavana vuonna samassa gaalassa Taukarin molemmat singlet p\xc3\xa4\xc3\xa4siv\xc3\xa4t top-10-listalle. \xe2\x80\x9dVastupandamatu\xe2\x80\x9d oli kolmas ja \xe2\x80\x9dKell Kuus\xe2\x80\x9d kymmenes._NEWLINE_Karl-Erik Taukar nimettiin vuonna 2015 Viron musiikkipalkintoehdokkaaksi viidess\xc3\xa4 sarjassa: vuoden albumi, vuoden debyyttialbumi, vuoden pop-albumi, vuoden miesartisti ja vuoden paras kappale, joista Taukar voitti vuoden miesartistin ja vuoden pop-albumin palkinnon.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nKarl-Erik Taukar seurustelee laulaja Kerli Kivilaanin kanssa.'